**NÁRODNÁ RADA SLOVENSKEJ REPUBLIKY**

**IV. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: 2302/2009

**1302a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona**[**, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene zákona č. 301/2005 Z. z. Trestný poriadok v znení neskorších predpisov (tlač 1302)**](http://intranet/appbin/SSLP.ASP?WCI=SSLP_NZWorkitemHist&WCE=Master=1406) **v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k vládnemu návrhu zákona[, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene **zákona č. 301/2005 Z. z. Trestný poriadok** v znení neskorších predpisov](http://intranet/appbin/SSLP.ASP?WCI=SSLP_NZWorkitemHist&WCE=Master=1406) (ďalej len „gestorský výbor“) prerokovanom v skrátenom legislatívnom konaní, podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o  rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

**I.**

Národná rada Slovenskej republiky **uznesením z  1. decembra 2009 č. 1761** sa uzniesla prerokovať návrh zákona v skrátenom legislatívnom konaní.

Národná rada Slovenskej republiky **uznesením z  2. decembra 2009 č. 1774** sa uzniesla prerokovať návrh zákona v druhom čítaní a prideliť ho na prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre obranu a bezpečnosť,**

**Výboru** Národnej rady Slovenskej republiky **pre ľudské práva, národnosti a postavenie žien.**

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, **neoznámili v určenej lehote gestorskému výboru žiadne stanovisko k predmetnému návrhu zákona** (§ 75 ods. 2 zákona Národnej rady Slovenskej republiky č.  350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákona[, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene **zákona č. 301/2005 Z. z. Trestný poriadok** v znení neskorších predpisov (tlač 1302)](http://intranet/appbin/SSLP.ASP?WCI=SSLP_NZWorkitemHist&WCE=Master=1406) **odporúčali** Národnej rady Slovenskej republiky **schváliť:**

**- Ústavnoprávny výbor** Národnej rady Slovenskej republiky uznesením z 2. decembra 2009 č. 783,

- **Výbor** Národnej rady Slovenskej republiky **pre obranu a bezpečnosť** uznesením z 2. decembra 2009 č. 307a

**- Výbor** Národnej rady Slovenskej republiky **pre ľudské práva, národnosti a postavenie žien** uznesením z 2. decembra 2009 č. 245.

IV.

**Z uznesenia Ústavnoprávneho výboru** Národnej rady Slovenskej republiky vyplývajú tieto **pozmeňujúce návrhy:**

**K čl. I**

1. Dopĺňa sa nový 1. bod, ktorý znie:

„1. Za § 5 sa vkladá § 5a, ktorý znie:

„§ 5a

Podľa tohto zákona sa posudzuje trestnosť nedovolenej výroby omamných a psychotropných látok, jedov alebo prekurzorov, ich držania a obchodovanie s nimi (§ 171 a 172), falšovania, pozmeňovania a neoprávnenej výroby peňazí a cenných papierov (§ 270), uvádzania falšovaných, pozmenených a neoprávnene vyrobených peňazí a cenných papierov (§ 271), výroby a držby falšovateľského náčinia (§ 272), falšovania, pozmeňovania a nedovolenej výroby kolkových známok, poštových cenín, nálepiek a poštových pečiatok   
(§ 274), falšovania a pozmeňovania kontrolných technických opatrení na označenie tovaru   
(§ 275), založenia, zosnovania a podporovania teroristickej skupiny alebo jej člena (§ 297), nedovolenej výroby a držania jadrových materiálov, rádioaktívnych látok a vysokorizikových biologických agensov a toxínov, chemických látok (§ 298 a 299), úkladov proti Slovenskej republike (§ 312), teroru (§ 313 a 314), záškodníctva (§ 315 a 316),sabotáže (§ 317), vyzvedačstva (§ 318), útoku na orgán verejnej moci (§ 321), útoku na verejného činiteľa   
(§ 323), falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky (§ 352), ohrozenia dôvernej skutočnosti a vyhradenej skutočnosti (§ 353), prevádzačstva (§ 355), ohrozenia mieru (§ 417), genocídia (§ 418), terorizmu a niektorých foriem účasti na terorizme (§ 419), neľudskosti (§ 425), používania zakázaného bojového prostriedku a nedovoleného vedenia boja (§ 426), plienenia v priestore vojnových operácií (§ 427), zneužívania medzinárodne uznávaných označení a štátnych znakov (§ 428), vojnovej krutosti (§ 431), perzekúcie obyvateľstva (§ 432), vojnového bezprávia (§ 433) aj vtedy, ak taký trestný čin spáchal mimo územia Slovenskej republiky cudzinec, ktorý nemá na území Slovenskej republiky trvalý pobyt.“.

Nasledujúce body sa prečíslujú.

Do Trestného zákona sa opäť zavádza zásada ochrany, ktorá bola v Trestnom zákone z roku 1961 v jeho § 19. Potreba tejto zásady vyplýva z nedostatku ochrany najzávažnejších záujmov štátu na ochrane ústavného zriadenia, meny, boja proti drogám, na úseku jadrovej, chemickej a rádioaktívnej bezpečnosti, ochrany utajovaných a iných chránených skutočností, orgánov verejnej moci a verejných činiteľov, nedovoleného prekračovania hraníc a trestných činov proti mieru, ľudskosti a vojnových zločinov. Činy spáchané v cudzine cudzincami, ak nemajú trvalý pobyt na území SR a neohrozujú záujem chránený Trestným zákonom priamo na území Slovenskej republiky by inak neboli postihnuteľné podľa Trestného zákona okrem prípadu, ak by išlo o obzvlášť závažný zločin proti občanovi Slovenskej republiky, ale vtedy by čin musel byť v mieste spáchania trestný.

2. Za 4. bod sa vkladá nový 5. bod, ktorý znie:

„5. V § 47 ods. 2 sa slová „uloží mu trest odňatia slobody na doživotie, a to aj bez splnenia podmienok uvedených v odseku 1.“ nahrádzajú slovami „uloží mu trest odňatia slobody na doživotie, ak sú splnené podmienky uvedené v odseku 1; inak mu uloží trest odňatia slobody na dvadsaťpäť rokov, ak tomu nebránia okolnosti hodné osobitného zreteľa.“.“

Nasledujúce body sa prečíslujú.

Navrhuje sa návrat právnej úpravy do stavu v roku 2003.

3. Za 4. bod sa vkladá nový 5. bod, ktorý znie:

„5. V § 47 ods. 2 druhá veta znie „Súd však nemôže takému páchateľovi uložiť trest odňatia slobody pod dvadsať rokov.“.“

Nasledujúce body sa prečíslujú.

Navrhuje sa návrat právnej úpravy do stavu v roku 2003.

4. Za 5. bod sa vkladá nový 6. bod, ktorý znie:

„6. V § 67 ods. 3 sa vypúšťajú slová „alebo osoba odsúdená na tento trest podľa § 47 ods. 2“.“.

Nasledujúce body sa prečíslujú.

Navrhuje sa návrat právnej úpravy do stavu v roku 2003.

5. Za 7. bod sa vkladajú nové 8. a 9. bod, ktoré znejú:

„7. V § 332 ods. 1 sa slová „poskytne úplatok alebo ho sľúbi“ nahrádzajú slovami „sľúbi, ponúkne alebo poskytne úplatok“ a slová „poskytne alebo sľúbi úplatok“ sa nahrádzajú slovami „sľúbi, ponúkne alebo poskytne úplatok“.

8. V § 336 ods. 2 sa slová „poskytne alebo sľúbi“ nahrádzajú slovami „,sľúbi, ponúkne alebo poskytne“.

Nasledujúce body sa prečíslujú.

Správa Komisie ES z 18. júna 2007 o opatreniach, ktoré prijali členské štáty na dosiahnutie súladu s rámcovým rozhodnutím 2003/568/SVV o boji proti korupcii v súkromnom sektore uvádza, že pri aktívnom podplácaní Slovenská republika opomenula „ponúknutie“. Zároveň sa reaguje aj na nesplnenie povinnosti zakotviť pri aktívnom podplácaní a nepriamom aktívnom podplácaní „ponuku“ podľa Trestnoprávneho dohovoru Rady Európy o korupcii, čo bolo vytknuté na stretnutí s hodnotiteľmi pracovnej skupiny zástupcov skupiny GRECO a Slovenskej republiky.

Gestorský výbor **odporúča** o pozmeňujúcich a doplňujúcich návrhoch uvedených **pod bodmi 1 až 5** **hlasovať spoločne** a tieto **schváliť.**

**V.**

**Gestorský výbor** na základe stanovísk výborov k vládnemu návrhu zákona[, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene **zákona č. 301/2005 Z. z. Trestný poriadok** v znení neskorších predpisov (tlač 1302)](http://intranet/appbin/SSLP.ASP?WCI=SSLP_NZWorkitemHist&WCE=Master=1406) vyjadrených v ich uzneseniach uvedených pod bodom **IV.** tejto správy a v stanoviskách poslancov gestorského výboru vyjadrených v rozprave k tomuto návrhu zákona, podľa § 79 ods. 4 písm. f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **odporúča Národnej rade Slovenskej republiky** vládny návrh zákona[, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene zákona č. 301/2005 Z. z. Trestný poriadok v znení neskorších predpisov (tlač 1302)](http://intranet/appbin/SSLP.ASP?WCI=SSLP_NZWorkitemHist&WCE=Master=1406) **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona vládneho návrhu zákona[, ktorým sa mení a dopĺňa **zákon č. 300/2005 Z. z. Trestný zákon** v znení neskorších predpisov a o zmene **zákona č.301/2005 Z. z. Trestný poriadok** v znení neskorších predpisov](http://intranet/appbin/SSLP.ASP?WCI=SSLP_NZWorkitemHist&WCE=Master=1406) v druhom čítaní (tlač 1302a) **bola schválená uznesením Ústavnoprávneho výboru Národnej rady Slovenskej republiky z  3. decembra 2009 č.  784.** Týmto uznesením výbor zároveň poveril spoločnú spravodajkyňu, aby na schôdzi Národnej rady informovala o výsledku rokovania výborov, stanovisku a návrhu gestorského výboru.

Mojmír Mamojka v. r.

predseda Ústavnoprávneho výboru

Národnej rady Slovenskej republiky

V Bratislave 3. decembra 2009